# Päätäit

Päätäi on ihmisen loinen, joka imee ravinnokseen verta päänahasta ja lisääntyy munimalla. Täin puremat aiheuttavat voimakasta kutinaa päänahassa, joka yleensä herättääkin epäilyn täistä. Päätäitä voi tulla kenelle tahansa, eikä se ole merkki huonosta hygieniasta.

## Tartunta

Päätäit tarttuvat suorassa kosketuksessa ihmisestä toiseen sekä kampojen, harjojen ja päähineiden välityksellä.

## Hoito

Päätäitä etsitään kampaamalla hiuksia apteekista ostettavalla täikammalla. Täit löytyvät useimmiten niskasta ja korvien takaa. Kaikkien perheenjäsenten hiukset tarkistetaan huolellisesti. Munat irrotetaan päänahasta täikammalla. Hiusten ja päänahan pesuun on olemassa apteekista saatavia itsehoitotuotteita. Kaikkia perheenjäseniä ei hoideta automaattisesti, vaan kaikki tartunnan saaneet hoidetaan samalla kertaa. Käsittelyn onnistuminen tarkistetaan täikamman kanssa ja tarvittaessa käsittely uusitaan.

Suurta siivousta kotona ei tarvita, koska täit kuolevat nopeasti kehon ulkopuolella. Päähän kosketuksessa olevat tavarat, esimerkiksi hiusharjat, pipot, tyynyliinat ja pyyhkeet pestään. Tavarat, joita ei voi pestä, poistetaan käytöstä kahdeksi vuorokaudeksi. Täit kuolevat viidessä minuutissa yli 55⁰C lämpötilassa.

Tartunnasta ilmoitetaan lähikontakteille, lapsen hoitopaikkaan tai kouluun. Hoitopaikasta tai koulusta ei tarvitse olla pois, kun hoito on aloitettu. Pipot ja kaulaliinat pidetään oman takin hihassa.

Lisää ohjeita THL:n sivuilta [Päätäi - THL](https://thl.fi/fi/web/infektiotaudit-ja-rokotukset/taudit-ja-torjunta/taudit-ja-taudinaiheuttajat-a-o/paatai) ja Terveyskirjastosta [Päätäit - Terveyskirjasto](https://www.terveyskirjasto.fi/dlk00972)

Katso myös Terveyskirjastosta, Infektiot ja päivähoito <https://www.terveyskirjasto.fi/dlk01200>